ועדת העבודה, הרווחה והבריאות, כנסת 18, פרוטוקול מספר 646, 2012-02-14 13:20

חיים כץ: צהרים טובים.

חיים כץ: היום יום שלישי בשבוע, כ"א בשבט, ה-14 בפברואר 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק מגן דוד אדום (תיקון מס' 6) (אגרות בעד שירות הסעת חירום), בתשע"א-2010.

חיים כץ: אם אני לא טועה, זה הדיון השלישי או הרביעי שאנחנו מקיימים בנושא.

עפו אגבאריה: דיון אחרון?

חיים כץ: סביר להניח.

חיים כץ: לא יודע.

חיים כץ: נתחיל ונראה איך זה מתגלגל.

חיים כץ: אני לא יודע להתחייב לך שזה הדיון האחרון, אבל הרבה מחלוקות צומצמו.

חיים כץ: צריך לראות היכן אנחנו עומדים.

חיים כץ: אנחנו נעבור להקראת הוורסיה האחרונה.

שמרית שקד גיטלין: הצעת חוק מגן דוד אדום, התשע"ב-2012 1 תיקון סעיף 7א בחוק מגן דוד אדום, התש"י-1950, בסעיף 7א – (1) בכותרת השוליים, בסופה יבוא "בעד פינוי חירום ותשלומים אחרים".

שמרית שקד גיטלין: (2) בסעיף קטן (א), במקום "שירותים הניתנים לפי חוק זה" יבוא "שירות פינוי חירום".

שמרית שקד גיטלין: בסעיף זה, "פינוי חירום" – פינוי בלתי מתוכנן באמבולנס של האגודה עקב צורך רפואי פתאומי וכן פינוי כאמור של נפטר, למעט אם האמבולנס הוזעק מלכתחילה לשם פינוי נפטר, לרבות אזעקת אמבולנס שלא הסתיימה בפינוי עקב סירוב להתפנות או שהסתיימה בטיפול רפואי בזירת האירוע ופינוי יולדת, וכן פינוי כאמור באמצעי תעבורה אוויריים או אמצעי תעבורה אחרים".

שמרית שקד גיטלין: המשמעות של הסעיף הזה היא שהאגרות שמד"א גובה יהיו רק עבור שירותי חירום.

שמרית שקד גיטלין: אני אזכיר שהתיקון הזה הגיע בעקבות פסק דין של בית המשפט העליון שאמר שמד"א רשאית לגבות תשלומים רק כאגרות ורק תשלומים שנקבעו בתקנות כאגרות.

שמרית שקד גיטלין: אם מד"א לא קבעה תשלום כלשהו כאגרה, היא לא יכולה לגבות אותו.

שמרית שקד גיטלין: אם מד"א רוצה להמשיך לגבות תשלומים עבור שירותים אחרים שאינם שירותי חירום, אבל לגבות אותם לא כאגרות עם כל המשתמע מכך.

שמרית שקד גיטלין: לדוגמה, חוות הדעת המשפטית של משרד המשפטים שנמסרה להם אמרה שבאגרות הם לא יכולים להוריד מהמחיר של האגרות אלא הם חייבים לתת מחיר אחיד וקבוע.

שמרית שקד גיטלין: הם רצו את הגמישות שניתנת בתשלומים אחרים.

שמרית שקד גיטלין: לכן מסייגים את הנושא של האגרות רק לשירותי חירום.

שמרית שקד גיטלין: זאת המשמעות של הסעיף הזה.

רחל אדטו: מד"א היא לא עמותה אלא אגודה?

שמרית שקד גיטלין: אגודה.

אורי מקלב: למד"א יש חוק מיוחד.

אורי מקלב: זה אומר שמד"א יוכלו להוריד מחירים בפינויים שהם לא פינויי חירום.

חיים כץ: כן.

חיים כץ: הם יוכלו לעשות מה שהם רוצים.

אורי מקלב: כדי שיהיו ברי תחרות.

שמרית שקד גיטלין: (3) אחרי סעיף קטן (ב) יבוא: (ב1) בתקנות לפי סעיף קטן (א) תיקבע אגרה בשיעור מופחת לאזעקת אמבולנס שהסתיימה בטיפול רפואי בזירת האירוע, ולא תיקבע אגרה עבור אזעקת אמבולנס שלא הסתיימה בפינוי עקב סירוב להתפנות ולא ניתן טיפול רפואי.

שמרית שקד גיטלין: לעניין זה, "שיעור מופחת" -

חיים כץ: ניתן טיפול רפואי, גם לא תיקבע אגרה.

חיים כץ: אם ניתן טיפול ולא מפנים, לא יהיה חיוב.

שמרית שקד גיטלין: גם אם ניתן טיפול רפואי.

חיים כץ: גם אם ניתן טיפול רפואי, נעשתה בדיקה.

אלי בין: לא, בדיקה וטיפול.

חיים כץ: אם נערכה בדיקה.

שמרית שקד גיטלין: זה היינו הך.

חיים כץ: לא, יש טיפול החייאה שזה טיפול ויש בדיקה שהיא בדיקה.

חיים כץ: בבדיקה לא יחייבו.

אורי מקלב: דיברנו על כך שיש הבדל.

חיים כץ: יש הבדל בין טיפול לבין בדיקה.

אלי בין: לכן היה צריך להגדיר מה זה טיפול.

חיים כץ: בדיקת לחץ דם.

אלי בין: זה נתון לפרשנות.

חיים כץ: הכול נתון לפרשנות.

עפו אגבאריה: בדיקת לחץ דם או דופק, זה טיפול?

חיים כץ: לא, זאת בדיקה.

אלי בין: אדוני היושב ראש, ברשותך ייקבע בדיקה.

חיים כץ: תרשמי.

חיים כץ: יגדירו מה זה טיפול ומה זאת בדיקה.

אלי בין: ברשותך אדוני, משרד הבריאות יגדיר מהי בדיקה.

חיים כץ: יגדירו טיפול ובדיקה.

שמרית שקד גיטלין: משרד הבריאות, נתן סמוך, אתם יכולים להגדיר מה זה הטיפול הרפואי הזה?

חיים כץ: הם יכולים הכול.

חיים כץ: משרד הבריאות יכול לעשות הכול.

חיים כץ: הוא יכול לעשות מה שהוא רוצה.

רחל אדטו: את יכולה לשים את זה גם כך וגם כך.

רחל אדטו: תלוי איך תהיה הפרשנות לצורך העניין.

עפו אגבאריה: הוא צריך להגדיר מה זאת בדיקה ומה זה טיפול.

רחל אדטו: זה מה שאמרו כרגע.

שמרית שקד גיטלין: אם נעשתה בדיקה ולא ניתן טיפול.

אורי מקלב: בדיקה וחבישה, זה כבר טיפול.

שמרית שקד גיטלין: בתקנות לפי סעיף קטן (א) תיקבע אגרה בשיעור מופחת לאזעקת אמבולנס שהסתיימה בטיפול רפואי בזירת האירוע, ולא תיקבע אגרה עבור אזעקת אמבולנס שלא הסתיימה בפינוי עקב סירוב להתפנות ולא ניתן טיפול רפואי, וגם אם נעשתה בדיקה.

שמרית שקד גיטלין: השר יורה בנהלים מהי בדיקה ומהו טיפול.

חיים כץ: השר יגדיר.

אלי בין: לא המנהל?

חיים כץ: השר או מי מטעמו.

חיים כץ: השר לא יעשה את זה לבד אלא יעשה את זה פקיד במשרד.

נתן סמוך: השר היום הוא ראש הממשלה.

שמרית שקד גיטלין: אתם מעדיפים המנהל הכללי?

אלי בין: כן.

אלי בין: המנהל.

חיים כץ: ומה יהיה בפעם הבאה שבמקרה השר לא יהיה ראש הממשלה?

נתן סמוך: לדעתי בכל מקרה המנהל הוא הגורם.

חיים כץ: בסדר.

שמרית שקד גיטלין: לעניין זה "שיעור מופחת" - לעניין ניידת טיפול נמרץ – 25 אחוזים מן האגרה המינימלית שנקבעה בתקנות לפינוי באמצעות ניידת כאמור.

שמרית שקד גיטלין: לעניין ניידת אחרת – 50 אחוזים מן האגרה המינימלית שנקבעה בתקנות לפינוי באמצעות ניידת כאמור.

שמרית שקד גיטלין: והכל, ללא תלות במועד הפינוי, במרחק הנסיעה או בצורת התשלום.

נתן סמוך: אני חושב שהדבר הנכון ביותר יהיה להגדיר גם את הבדיקה וגם את הטיפול במסגרת התקנות ולא במסגרת נהלים.

נתן סמוך: יש לזה משמעות משפטית מאוד עמוקה.

חיים כץ: מתי תביאו תקנות?

נתן סמוך: התקנות כבר הותקנו.

נתן סמוך: יש תקנות.

נתן סמוך: אנחנו מדברים על משהו שהוא ממילא במסגרת הנושא של אגרות שמוסדות בתקנות.

נתן סמוך: לכן במסגרת התקנות ייקבע מהי בדיקה ומה זה טיפול.

חיים כץ: אנחנו עוד במחלוקת אם זה יובא לאישור ועדת העבודה והרווחה.

חיים כץ: ברור לך שאנחנו במחלוקת.

נתן סמוך: אני מייצג רק את עמדת משרד הבריאות בקטע הזה.

נתן סמוך: אני חושב שאם אנחנו מדברים על נהלים מול תקנות, עדיף שזה יהיה בתקנות כי יש לזה משמעות משפטית הרבה יותר גדולה.

רחל אדטו: יש לכם הגדרה במסגרת אחרת האומרת מה זה טיפול ומה זאת בדיקה?

רחל אדטו: כלומר, אתה הולך לאמץ משהו מהכללי למד"א?

נתן סמוך: צוין כאן בצדק שעל פי חוק זכויות החולה, טיפול רפואי כולל גם בדיקה.

נתן סמוך: אנחנו מקבלים כמובן את ההערות שיכול להיות לעניין הזה צריך לנסות לייצר הבחנה בין השניים.

נתן סמוך: נצטרך לעשות את זה.

חיים כץ: תוך כמה זמן תביאו את התקנות?

נתן סמוך: נביא לאן?

חיים כץ: לכאן, לוועדה.

נתן סמוך: אני לא מוסמך להסכים לאישור ועדת העבודה והרווחה.

חיים כץ: תוך כמה זמן תתקינו את התקנות?

חיים כץ: אל תביאו אותם לאישור אבל תוך כמה זמן תתקינו אותן?

נתן סמוך: מבחינת משרד הבריאות, צריך גם את אישור משרד האוצר.

חיים כץ: מאחר שאנחנו מכירים את עבודתכם ואנחנו מאוד מאוכזבים מקצב הטיפול, מאוד מאוכזבים מקצב העבודה שלכם, אתה כנציג משרד הבריאות יודע להתחייב כאן תוך כמה זמן תתקינו את התקנות?

חיים כץ: ועדת העבודה לא צריכה לאשר לכם כי היא בסך הכול שמה עליכם בקרה ואתם לא אוהבים בקרה.

חיים כץ: זה בסדר.

חיים כץ: אתם לא אוהבים בקרה אלא עדיף לכם לעשות הכול לבד כשלא בודקים, כשלא צריך לדייק כל כך, בסדר, אנחנו מבינים.

חיים כץ: לא צריכה להיות שקיפות.

חיים כץ: מתי תביאו את התקנות בלי אישור הוועדה?

נתן סמוך: אני חושב שמשרד הבריאות יכול לקבל הכרעה מקצועית בתוך תקופה של חודש.

חיים כץ: זאת אומרת, אני אצטרך לדבר עם רוני גמזו.

חיים כץ: אני אדבר עם המנכ"ל כי הוא דורש ממני דברים יותר גדולים בפרק זמן יותר קצר ואילו אצלכם דברים קטנים מתארכים.

חיים כץ: נאה דורש נאה מקיים.

עו"ד טלי שטיין: טלי שטיין, משרד המשפטים.

עו"ד טלי שטיין: אני לא משוכנעת שהמקום הנכון להפרדה בין טיפול לבין בדיקה הוא בתקנות.

עו"ד טלי שטיין: מכיוון שזה מוגדר בחוק זכויות החולה, אני חושבת שאם רוצים לעשות הפרדה כזאת בחוק, צריך לעשות זאת בחקיקה ראשית ולא בתקנות.

רחל אדטו: זה כבר סיפור חדש.

רחל אדטו: חודש לא יספיק לכך.

נתן סמוך: ברשותך, אני חולק על טלי.

נתן סמוך: אני חושב שמדובר בהגדרה שהיא ספציפית לעניין הזה ולצרכים האלה ולכן אין מניעה משפטית לעשות את זה בתקנות.

חיים כץ: אתם מבינים למה בגלל הבירוקרטיה בסוף החולה מת?

חיים כץ: גם משרד המשפטים בעניין הזה וגם משרד הבריאות.

חיים כץ: טוב שיש חולה כי יש לכם מה לעשות.

רחל אדטו: חיים, אתה מבין למה חלק מהדברים נתקעים?

רחל אדטו: בגלל המשפטנים.

רחל אדטו: מה הדבר הזה בכלל?

רחל אדטו: להגיע לחקיקה ראשית כדי לדעת מה זה טיפול ומה זאת בדיקה?

חיים כץ: את יודעת כמה עורכי דין מסיימים כל שנה?

חיים כץ: צריך לתת להם פרנסה.

רחל אדטו: מה שנעשה כאן עכשיו, זה לא לעניין.

רחל אדטו: כדי להגיד מה זה טיפול ומה זאת בדיקה, שזה דבר אלמנטארי, שזה דבר שיכול להינתן לאלתר, אנחנו עכשיו נשנה את החקיקה הראשית.

רחל אדטו: אני לא מקבלת את זה.

רחל אדטו: אני לא מקבלת את העניין הזה שצריך לעשות חקיקה ראשית כדי לומר מהי בדיקה ומה זה טיפול.

רחל אדטו: את רוצה שאני אתן לך עכשיו הגדרות לכך?

עו"ד טלי שטיין: אני חושבת שצריך לבדוק מה הרמה הנורמטיבית שאת רוצה לתת לזה.

רחל אדטו: אני אומרת שהמשפטיזציה הורגת לנו בצורה שלא תיאמן.

רחל אדטו: זאת דוגמה אבסורדית מה שקרה כאן כרגע.

רחל אדטו: דבר שהוא כל כך מוחלט, כל כך אלמנטרי, כל כך רפואי, כל כך מקצועי ואנחנו הפכנו פתאום להיות בחקיקה ראשית.

רחל אדטו: נעביר את זה חובת הנחה, נחכה 45 ימים, ועדת שרים, למה לא?

חיים כץ: נגמר.

חיים כץ: שמענו.

חיים כץ: לוקח לכם חודש.

חיים כץ: לנו קצת פחות.

חיים כץ: תני להם חודש לקביעת תקנות או נהלים.

עפו אגבאריה: אם אלה נהלים, זה יותר מהר?

חיים כץ: תעמוד בשישים ימים או שאתה רוצה שנתיים?

נתן סמוך: אני אעמוד בזה גם בתוך יומיים.

נתן סמוך: בסוף יש דרג מקצועי במשרד שצריך לאשר את זה ואני לא יודע להתחייב בשמו.

נתן סמוך: אם אדוני חושב שהדברים האלה פשוטים, הוא גם יכול לכתוב את זה ישירות בחוק, בדיקה וטיפול, ואנחנו נפרש את זה כמו שמשפטנים עושים כשדברים כתובים בחקיקה.

נתן סמוך: אל תשאיר את הסמכות בידינו אלא תכתוב בדיקה וטיפול.

נתן סמוך: אומרת חברת הכנסת אדטו שלשיטתה הדברים האלה פשוטים, בסדר, נפרש את זה כמו שמפרשים חקיקה.

עפו אגבאריה: כל ספר בשנה שלישית לרפואה יגיד לך מהי בדיקה ומה זה טיפול.

חיים כץ: בסדר.

חיים כץ: התקנות שלכם לגבי בדיקה וטיפול, וההגדרות, יסתיימו תוך שישים ימים.

שמרית שקד גיטלין: לא רק הבדיקה אלא גם השיעורים המופחתים.

חיים כץ: הכול תוך שישים ימים.

שמרית שקד גיטלין: לעניין זה "שיעור מופחת" - לעניין ניידת טיפול נמרץ – 25 אחוזים מן האגרה המינימלית שנקבעה בתקנות לפינוי באמצעות ניידת כאמור.

שמרית שקד גיטלין: לעניין ניידת אחרת – 50 אחוזים מן האגרה המינימלית שנקבעה בתקנות לפינוי באמצעות ניידת כאמור.

שמרית שקד גיטלין: והכל, ללא תלות במועד הפינוי, במרחק הנסיעה או בצורת התשלום.

אורי מקלב: המשמעות היא שגם אם נניח באותה נסיעה אמור להיות פינוי, היה תעריף יותר גבוה מהמינימום, יכול להיות שנותנים רק חמישים אחוזים או 25 אחוזים מהמינימום.

אורי מקלב: שזה יהיה ברור.

חיים כץ: כן.

אורי מקלב: זה לא בא להוסיף.

נתן סמוך: לא, להפך.

נתן סמוך: להגדיר את הנמוך ביותר.

חיים כץ: עם אישור ועדה.

חיים כץ: שהם יגישו הסתייגות.

שמרית שקד גיטלין: אנחנו מוסיפים תיקון לסעיף 7א לחוק הקיים היום.

שמרית שקד גיטלין: החוק היום אומר: "האגודה תגבה ממי שקיבל ממנה שירותים הניתנים לפי חוק זה או ממבטחו אגרה בשיעור שיקבעו שר הבריאות ושר האוצר".

שמרית שקד גיטלין: אנחנו מוסיפים כאן את המלים "באישור ועדת העבודה, הרווחה והבריאות".

נתן סמוך: זה מופיע כהסתייגות שהוועדה אמורה להצביע עליה?

רחל אדטו: לא, זה חלק מהחוק.

נתן סמוך: אני חייב להסתייג ולבקש הפסקה בדיון כדי להתייעץ.

חיים כץ: תסתייג.

גרשון גונטובניק: אדוני, בשם מד"א.

גרשון גונטובניק: דוקטור גרשון גונטובניק, היועץ המשפטי של מד"א.

גרשון גונטובניק: אנחנו היינו כאן בחילוקי הדעות הללו גם בפעם הקודמת.

גרשון גונטובניק: בפעם הקודמת היינו לפני פסק הדין של בית המשפט העליון והיום אנחנו אחרי פסק הדין של בית המשפט העליון.

גרשון גונטובניק: היכולת לפתור את העניין הזה היא כבר באמת קריטית כי אנחנו בעצם אחרי הדקה ה-90.

גרשון גונטובניק: לכן מזווית הראייה שלנו, אם המחוקק יקבע עכשיו – לא צריך נהלים ולא צריך תקנות – בצורה ברורה שעבור טיפול כן גובים שיעור מופחת ועבור בדיקה לא, זה יענה.

חיים כץ: אנחנו לא יודעים מה זה טיפול.

אלי בין: המנהל יפרש את זה.

חיים כץ: אנחנו לא סומכים על המנהל וזה גם לא נוגע לאישור ועדה.

חיים כץ: אין קשר בין אישור ועדה לתקנות ואין קשר לטיפול ובדיקה.

חיים כץ: אלה שני דברים שונים ואין קשר ביניהם.

רחל אדטו: זה מאוד נכון להגדיר את זה.

רחל אדטו: מישהו נתן קודם דוגמה של לחץ דם.

רחל אדטו: לבדוק את לחץ הדם, לדעתי זאת בדיקה ומישהו אחר יאמר שזה טיפול, ראו שלחץ הדם שלו בסדר ולכן החליטו לשחרר אותו.

רחל אדטו: כלומר, ברגע שאתה משאיר את המקום לפרשנות, אתה פותח שדה.

רחל אדטו: לכן זה נכון לעשות את זה אבל זה גם נכון להגביל את זה.

גרשון גונטובניק: אולי אפשר ברמת החקיקה לומר שבדיקה לרבות כך וכך.

חיים כץ: אין ברמת.

חיים כץ: הם צריכים לעשות תקנות ולצורך כך יש להם שישים ימים.

חיים כץ: זה לא נוגע לאישור ועדת העבודה והרווחה.

חיים כץ: התקנת התקנות או הנהלים, מה שהם יחליטו ביניהם, המשפטנים, לא מפריע לנו שיקראו לזה נהלים או תקנות.

גרשון גונטובניק: האם זה יעצור את החקיקה?

חיים כץ: לא, זה לא יעצור את החקיקה.

גרשון גונטובניק: זה חשוב.

נתן סמוך: בנושא של אישור של הכנסת, אנחנו נצטרך לקבל את עמדת סגן שר הבריאות.

חיים כץ: אין בעיה.

חיים כץ: בינתיים תגישו הסתייגות.

נתן סמוך: יכול להיות שבנסיבות האלה עמדת סגן השר תהיה שאנחנו מושכים את הצעת החוק.

נתן סמוך: לכן אני צריך הפסקה כדי לאפשר לי לקבל את ההוראות שלי.

נתן סמוך: אני לא יכול להסכים בשמו בדבר כזה.

חיים כץ: בסדר גמור.

חיים כץ: אנחנו לא עושים הפסקה.

שמרית שקד גיטלין: נתן, אם אתה רוצה לשמור על זכותך להסתייגות, אתה צריך לומר שאתה רוצה הסתייגות כי אחרת לא תהיה לי אפשרות לקבל אחר כך את ההסתייגות.

נתן סמוך: צריך להבין שהסתייגות זה אומר שאם ההסתייגות הזאת בסוף לא תעבור בכנסת, החקיקה תעבור כמות שהיא והתקנות כמו שהן קיימות היום פשוט מתעיינות.

נתן סמוך: בסיטואציה כזאת אני את הסיכון הזה לא יכול לקחת על עצמי ולתלות את זה באפשרות שבמליאת הכנסת יצביעו בעד.

חיים כץ: בסוף הדיון אתה יכול להביא מישהו שיבקש רביזיה ואז יהיה לך זמן לדבר עם היועץ המשפטי, עם סגן השר וכולי.

חיים כץ: על הרביזיה לא יהיה היום דיון.

חיים כץ: יש לך את הזמן שלך.

חיים כץ: אם היה נדמה לי שאין לך את הזמן שלך ואני עושה מחטף, לא הייתי עושה את זה.

חיים כץ: אני מתכוון לבקש רביזיה כי יש כאן עוד כמה מחלוקות שצריך לגמור אותן ולכן יהיה לך את הזמן שלך.

חיים כץ: אז אני לא צריך לעצור את הדיון היום אלא אפשר ללכת קדימה.

נתן סמוך: אם מותר לי לשאול את היועצת המשפטית.

נתן סמוך: ניתן למשוך את הצעת החוק גם בשלב הדיון ברביזיה?

חיים כץ: בכל שלב עד שזה לא עבר במליאה, לדעתי אתה יכול למשוך.

נתן סמוך: אם הדבר הזה כך, בסדר.

שמרית שקד גיטלין: בכל מקרה לדעתי אתה יכול לשמור על זכותך להסתייגות.

נתן סמוך: זה בוודאי.

נתן סמוך: אני שואל ברמה של משיכת הצעת החוק.

חיים כץ: אם יש רביזיה, זאת אומרת שהחוק הזה לא עבר כאן בוועדה.

חיים כץ: יתקיים כאן דיון אליו תוכל לבוא.

חיים כץ: רביזיה אומרת שפותחים את הדיון מחדש.

חיים כץ: אתה בא לדיון החדש ואומר שאתה מושך את החוק.

רחל אדטו: יש לך כאן גם חגורה וגם שלייקעס.

חיים כץ: לא עושים כאן מחטפים.

שמרית שקד גיטלין: "הממשלה רשאית לחזור בה מהצעת חוק ממשלתית כולה כל עוד לא התקבל החוק בקריאה שלישית והודעה לכנסת".

שמרית שקד גיטלין: נתן, בינתיים אתם מבקשים לשמור לכם זכות הסתייגות או לא?

נתן סמוך: כן.

נתן סמוך: נשמור על זכותנו להסתייגות וגם לשמור על זכותנו למשוך את החוק.

חיים כץ: בסדר.

שמרית שקד גיטלין: רק בנושא אישור ועדת העבודה, הרווחה והבריאות.

רחל אדטו: למה הם פוחדים מאישור התקנות כאן?

חיים כץ: אנחנו אנשים רעים.

נתן סמוך: אני רק פוחד לקבל החלטה.

שמרית שקד גיטלין: "(ג) האגודה רשאית לגבות תשלומים בעד שירותים אחרים הניתנים על ידה, שאינם שירות פינוי חירום ככל שהוסמכה לכך בתקנון ובכפוף להוראותיו.

שמרית שקד גיטלין: ואולם, התשלום המרבי שניתן לגבות בעד שרות מן השירותים המנויים להלן, טעון אישור המנהל הכללי של משרד הבריאות מראש.

שמרית שקד גיטלין: הודעה על התשלום המרבי שאושר כאמור תפורסם באתר האינטרנט של משרד הבריאות ושל האגודה, ובכל דרך אחרת שהורה שר הבריאות: (1) הסעה באמבולנס של האגודה שאינה פינוי חירום.

שמרית שקד גיטלין: (2) ביקור לצורך קבלת טיפול בתחנת מגן דוד אדום.

שמרית שקד גיטלין: (3) נוכחות מגן דוד אדום באירוע ציבורי או המוני.

שמרית שקד גיטלין: (4) שירות אחר שהורה עליו המנהל הכללי של משרד הבריאות.

חיים כץ: בסדר.

חיים כץ: ח"כ רחל אדטו מחליפה את היושב ראש

שמרית שקד גיטלין: בסעיף קטן (ג), אני אקריא שוב רק את הקטע שטעון תיקון לפי דברי היושב ראש: "התשלום המרבי טעון אישור המנהל הכללי של משרד הבריאות מראש ואישור ועדת העבודה".

נתן סמוך: מסתייג ושומר על זכותנו למשוך את הצעת החוק.

רחל אדטו: כמו באותו הקשר של הסעיף הקודם.

רחל אדטו: בסדר.

אלי בין: זה לא הוסכם.

אלי בין: זה לא היה כתוב מראש.

רחל אדטו: זה לא כתוב מראש.

רחל אדטו: זאת תוספת שעכשיו התבקשה.

רחל אדטו: מה הבעיה?

אלי בין: אנחנו הסכמנו לאיזשהו נוסח עם משרד הבריאות, הייתה איזושהי בעיה מצד חבר הכנסת מקלב שבאמת עמד על זכות החולים לקבל הנחות מסוימות והוביל איזשהו קו ואיזושהי אג'נדה שקיבלנו אותה.

אלי בין: גמרנו את כל המחלוקות האחרות ועכשיו כל פעם נכנסים כל מיני דברים אחרים שלא מקובלים לא על היועצים המשפטיים שלנו ולא על הניסוח של משרד הבריאות.

אלי בין: אני חושב שגם המחיר המרבי זה דבר שאנחנו הסכמנו עליו כבר עם משרד הבריאות, התקיימו אין ספור דיונים ושנה זה נמצא בוועדה.

אלי בין: אנחנו אחרי בג"ץ ועוד הפעם עושים לנו הפוך על הפוך.

אלי בין: אני לא חושב שזה מגיע לאגודה.

שמרית שקד גיטלין: רק לעניין הנושא החדש.

שמרית שקד גיטלין: אני אומר שבדיון ב-22 במרץ 2011 הוועדה קבעה שהתשלומים יהיו באישור ועדה ובגלל שהייתה התנגדות, לכם היו דיונים ב-23 במרץ וב-28 במרץ.

שמרית שקד גיטלין: כלומר, הטענה היא שזה עניין חדש שעולה כרגע, זה פשוט עובדתית לא נכון.

אלי בין: זאת לא הנקודה של עניין חדש.

אלי בין: אם הממשלה תמשוך את הצעת החוק על רקע הדבר הזה, מד"א סוגרת חצי מהפעילות שלה.

אלי בין: היו"ר חיים כץ שב לנהל את הישיבה

חיים כץ: אנחנו יודעים.

חיים כץ: הבנת מה הסברתי לו לגבי הרביזיה?

חיים כץ: גם אנחנו תמיד יכולים לבטל.

חיים כץ: מאחר שאני לא רואה דרך שאפשר לסיים את זה היום, בגלל מחלוקות, והמחלוקות בגללכם דרך אגב.

אלי בין: בגללנו?

אלי בין: אנחנו הבאנו את הכול מוסכם.

חיים כץ: לא, אתה ביקשת הגדרות תאריכים וצריך לבדוק את זה.

אלי בין: אם זה מה שעוצר, אפשר להוריד את זה.

שמרית שקד גיטלין: (ד) האגודה רשאית לקבוע כללים לעניין הנחות או פטורים מתשלום אגרה לפי סעיף קטן (א) או מתשלומים בעד שירותים לפי סעיף קטן (ג), בשל מצב כלכלי או בריאותי של המפונה.

שמרית שקד גיטלין: כללים כאמור יפורסמו באתר האינטרנט של משרד הבריאות ושל האגודה ובכל דרך אחרת שיורה שר הבריאות.

רחל אדטו: מה המשמעות של הדבר הזה?

רחל אדטו: מד"א מחליט מה הם הכללים, מה זה מצב כלכלי ו מה זה מצב בריאותי והם מפרסמים באתר של המשרד?

חיים כץ: כן.

נתן סמוך: המטרה הייתה בסופו של דבר לתת את הסמכות הזאת למד"א כי באופן טבעי מד"א מנהל את תקציבו ולא רצינו מצב שבו גם אם זה יוגש כהמלצה של מד"א, זה יתפרש כאיזה תכתיב של הרגולטור על כלל המשמעויות התקציביות.

נתן סמוך: ראוי שמד"א יעשה את זה במסגרת מה שהוא חושב לאפשרי במגבלת מקורותיו.

שמרית שקד גיטלין: (ה) המנהל הכללי של האגודה או מי שהוא הסמיך לכך רשאי לוותר על ריבית, הפרשי הצמדה או קנס, כולם או חלקם, אם הוכח להנחת דעתו כי לפיגור בתשלום האגרה גרמו נסיבות שלא הייתה לחייב שליטה עליהן".

שמרית שקד גיטלין: אני אציין שהסעיף הזה לפחות קיים היום כבר לגבי אגרות אבל אנחנו מוסיפים אותו גם לגבי תשלומים.

רז תמרי: הייתי רוצה לשאול שאלה.

רז תמרי: רז תמרי מאיגוד האמבולנסים.

רז תמרי: אני גם חברת נטלי.

רז תמרי: האם אני מפרש נכון את הסעיף הזה שאומר שבנוכחות מגן דוד אדם באירוע ציבורי, מגן דוד אדום רשאית לקבוע הנחות?

רז תמרי: האם בנוכחות מגן דוד אדום באירוע ציבורי, מגן דוד אדום רשאית לקבוע הנחות מהמחירים?

שמרית שקד גיטלין: כן.

חיים כץ: רשאית.

רז תמרי: רק בשל מצבו הבריאותי או הכלכלי של המפונה.

שמרית שקד גיטלין: לא.

חיים כץ: בכל מצב.

שמרית שקד גיטלין: שים לב שסעיף קטן (ג) מדבר על התשלום המרבי.

שמרית שקד גיטלין: כלומר, התשלום המרבי ולא התשלום.

שמרית שקד גיטלין: נניח מי שיאשר לה את זה – השר או אישור הוועדה – הוועדה קובעת מה התשלום המרבי ומד"א ראית לגבות גם פחות מזה כשהיא רואה לנכון.

רז תמרי: בשל מצבו הכלכלי.

שמרית שקד גיטלין: לא.

שמרית שקד גיטלין: נקודה.

שמרית שקד גיטלין: (ד) זה הנחות ופטורים.

חיים כץ: אנחנו מצביעים.

חיים כץ: בעד אישור הצעת החוק – פה אחד הצעת החוק אושרה תודה רבה.

חיים כץ: כל חברי הכנסת הנוכחים אישרו.

חיים כץ: אני מבקש רביזיה.

חיים כץ: אני רוצה לחכות יומיים-שלושה.

חיים כץ: אתם תעשו את הבדיקות שלכם ואת תעשי את הבדיקות עם היועצים המשפטיים.

חיים כץ: תודה רבה.

חיים כץ: הישיבה נעולה.